Trenutak koji je do prije nekoliko mjeseci bio nezamisliv oduševio je svijet

Kraj rata dviju Koreja službeno će biti proglašen kasnije ove godine, otkriveno je nakon povijesnog susreta sjevernokorejskog i južnokorejskog vođe u demilitiariziranoj zoni.

Južnokorejski predsjednik Moon Jae-in i sjevernokorejski vođa Kim Jong-un potpisali su ‘Deklaraciju mira, prosperiteta i ujedinjena Korejskog poluotoka’. Objavljeno je to nakon cjelodnevnog sastančenja i 30-minutnog privatnog razgovora dvojice vođa. Ovo bi moglo značiti kraj jednog od najdugovječnijih svjetskih konflikata, piše CNN.

68 godina sukoba

Koreje su zaratile 1950. kada su vojnici is sjevernokorejske ‘Vojske ljudi’ napali Jug. Iako je vojni sukob završio tri godine kasnije, službeno primirje nikad nije potpisano pa su te dvije zemlje tehnički sve ove godine službeno ratovale.

‘Dvojica vođa svečano proglašavaju da više neće biti rata na Korejskom poluotoku te da je počela nova era mira’, piše u deklaraciji u kojoj stoji i da će predsjednik Moon kasnije ove godine optutovati u Pjongjang.

‘Jug i Sjever održavat će dijalog i pregovore u različitim područjima, uključujući i razgovore na najvišim razinama, čim je prije moguće. Pritom će poduzeti aktivne mjere kako bi se usuglašene točke implementirale tijekom susreta. Jug i Sjever zajedno će raditi na tome da smanje vojne napetosti na Korejskom poluotoku i značajno smanje opasnost od rata’, stoji u izjavi.

‘Jug i Sjever složili su se da će prekinuti sa svakim neprijateljstvom prema drugoj strani i aktivno surađivati na uspostavljanju trajnog mira na Korejskom poluotoku’, dodaje se.

Također, usuglasili su se o potpunom uklanjanju nuklearnog oružja s Korejskog poluotoka.

Neplaniran korak

Ova značajna najava stiže nakon nekoliko mjeseci pažljive pripreme susreta dvojice vođa. Velik korak poduzeo je sjevernokorejski vođa Kim Jong-un, koji je nakon rukovanja južnokorejskog vođu pozvao da prijeđe na sjevernokorejsku stranu.

Trenutak koji je do prije nekoliko mjeseci bio nezamisliv oduševio je svijet. Iz Južne Koreje ubrzo je stigla informacija kako je predsjednik Moon kratko prešao na sjevernu stranu te da to nije bio planirani događaj. U ‘Kući mira’ u kojoj su se održali pregovori, Kim je u knjigu posjeta upisao: ‘Nova povijest počinje sada, vrijeme mira i novog početka.’